CELEX: 62008TN0570
Language: sk
Date: 2008-12-22 00:00:00
Title: Vec T-570/08: Žaloba podaná 22. decembra 2008 – Deutsche Post/Komisia

7.3.2009   
            
            
               SK
            
            
               Úradný vestník Európskej únie
            
            
               C 55/41
            
         Žaloba podaná 22. decembra 2008 – Deutsche Post/Komisia
   (Vec T-570/08)
   (2009/C 55/73)
   Jazyk konania: nemčina
   Účastníci konania
   
      Žalobkyňa: Deutsche Post AG (Bonn, Nemecko) (v zastúpení: J. Sedemund a T. Lübbig, Rechtsanwälte)
   
      Žalovaná: Komisia Európskych spoločenstiev
   Návrhy žalobkyne
   
               —
            
            
               zrušiť rozhodnutie Komisie Európskych spoločenstiev z 30. októbra 2008 týkajúce sa príkazu na poskytnutie informácií v konaní „štátna pomoc C-36/2007 – štátna pomoc pre Deutsche Post AG“,
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Žaloba smeruje proti rozhodnutiu Komisie Európskych spoločenstiev K(2008) 6468 z 30. októbra 2008, v ktorom Komisia v konaní o štátnej pomoci C 36/2007 (ex NN 25/2007) vyzvala podľa článku 10 ods. 3 nariadenia (ES) č. 659/1999 (1) Nemecko, aby predložilo všetky dokumenty, informácie a údaje, ktoré sú potrebné na posúdenie výnosov a nákladov Deutsche Post v období rokov 1989 až 2007.
   Žalobkyňa uplatňuje štyri žalobné dôvody.
   V prvom až treťom žalobnom dôvode žalobkyňa uvádza, že rozhodnutie musí byť zrušené už z dôvodu porušenia podstatných formálnych náležitostí a procesných predpisov, pretože
   
               —
            
            
               neboli splnené podmienky účinného stanovenia lehoty, ani podmienky pre „upomienky poskytujúcej ďalšie obdobie“ v zmysle článku 5 ods. 2 a článku 10 ods. 3 nariadenia č. 659/1999,
            
         
               —
            
            
               príkaz na poskytnutie informácií vykazuje závažné vady odôvodnenia a porušuje preto článok 253 ES,
            
         
               —
            
            
               Komisia opomenula poskytnúť [nemeckej] spolkovej vláde a žalobkyni príležitosť vyjadriť sa k ochrane obchodných tajomstiev žalobkyne, čím porušila článok 287 a článok 10 ES.
            
         Žalobkyňa vo svojom štvrtom žalobnom dôvode namieta, že napadnuté rozhodnutie musí byť zrušené navyše z dôvodu porušenia hmotného práva Spoločenstva, pretože použitie vyžiadaných údajov o výnosoch a nákladoch od 1. januára 1995 do 31. decembra 2007 pri skúmaní „finančného vyrovnania“ odporuje rámcu Spoločenstva 2005 a rozdeleniu právomocí medzi členskými štátmi a Komisiou, a porušuje zároveň článok 86 ods. 2 ES a článok 87 ods. 1 ES v spojení so zásadami proporcionality a právnej istoty, ako aj zásadou zákazu diskriminácie zakotvenou v práve Spoločenstva a je nakoniec očividne nevhodné na posúdenie úpravy dôchodkov a ručenia.
   
      (1)  Nariadenie Rady (ES) č. 659/1999 z 22. marca 1999 ustanovujúce podrobné pravidlá na uplatňovanie článku 93 Zmluvy o ES (Ú. v. ES L 83, s. 1; Mim. vyd. 08/01, s. 339).